צ'ארלס סקוט (; אפריל 1739 – 22 באוקטובר 1813) היה חייל ופוליטיקאי אמריקאי, שכיהן כמושלה הרביעי של קהיליית קנטקי. באוקטובר 1755, בעשור השני לחייו, התגייס לרגימנט של וירג'יניה, שם שימש כסייר המתלווה למסעותיה בעת מלחמת הצרפתים והאינדיאנים. במרוצת השנים עלה סקוט במהירות לדרגת הקפטן. לאחר המלחמה נישא לבחירת לבו, ועסק בעבודה חקלאית בנחלות אביו. אולם בשנת 1775, בעיצומה של המהפכה האמריקנית, חזר לקריירה הצבאית שלו. באוגוסט 1776 נשבע לתפקיד הקולונל, והחל לפקד על הרגימנט החמישי של וירג'יניה. בעדן הצטרף ללחימה לצד ג'ורג' וושינגטון בניו ג'רזי, ומונה לשלישו בעת המערכה על פילדלפיה. סקוט פיקד על חיל הרגלים הקל בראשותו של וושינגטון, ובשלהי 1778 מונה לראש אגף המודיעין שלו. לאחר סיום המערכה על פילדלפיה חזר סקוט במרץ 1779 לשירותו הסדיר, ונצטווה לקרוליינה הדרומית לסייע לגנרל בנג'מין לינקולן. בהגעתו לנקודת המפגש המשותפת עם לינקולן בעיר צ'ארלסטון, החל מצור על האזור בהנהגתו של הנרי קלינטון. סקוט נלקח כשבוי מלחמה. במרץ 1781 שוחרר מיד הבריטים במסגרת חילופי שבויים.